יהושע גלבפארב-גלעדי

יהושע גֶלבּפַארב-גלעדי (ביידיש: געלבפארב; בכתב לטיני: Joshua Gelbfarb-Giladi; ג' בכסלו תרס"ד, 22 בנובמבר 1903, ורשה – ד' באלול תשכ"ג, 24 באוגוסט 1963, ניו יורק) היה מחנך, סופר ועורך עברי-יידי פולני-קנדי.

קורות חיים

יהושע גלבפארב נולד בנובמבר 1903 בעיר ורשה שפולין הרוסית (בעקבות המלחמה בירת הרפובליקה הפולנית), בנם של טעמע בת בן-ציון ושמואל צבי ב"ר פסח גלבפארב (נספו בשואת יהודי פולין ב-1942).
למד בישיבות ונסמך לרבנות. היה חבר "צעירי המזרחי" וחבר הוועד של אגודת "חלוצי ציון" בוורשה.
ב-1920 סיים את לימודיו בסמינר העברי למורים בוורשה, והיה מורה בבית ספר עברי בעיר עד הגירתו.
בשנת תרצ"ו-1936 היגר לקנדה, ומאז ועד מותו היה מורה ומנהל בתי ספר דתיים ותלמודי תורה בוונקובר, במונטריאול ולבסוף בישיבת רמז (Ramaz School) שבמנהטן, ניו יורק.

את דרכו הספרותית החל בפולין. פרסם מאמרים על חינוך ומסות בנושאי פדגוגיה וספרות ביומון היידי "היינט" וביומון העברי "הצפירה". כמה מהן כונסו לימים בספרו "ווי אזוי דערציען קינדער: וועגווייזער פאר עלטערן און דערציער" ('יידיש: איך לחנך ילדים: מדריך להורים ולמחנך'), שראה אור בוורשה ב-1934.
בקנדה כתב בעיתון יהדות קנדה "קענעדער אדלער" (מונטריאול), וכן בעיתונים "דאס אידישע ווארט" (ויניפג) ו"דאס ווארט" (ונקובר).
כן ערך את הירחון לילדים "קינדערלאנד" (קינדֶרלַנד, 'ארץ הילדים') שהופיע בהוואנה בירת קובה.

פרסם ספר סיפורים בשם "סיפורי הדוד" (ונקובר 1947).
כן פרסם ספרי לימוד וחוברות עבודה, אשר שימשו בבתי הספר היהודיים: הספר "פון תורה אוצר" ('מאוצר התורה') (מונטריאול 1949), שבו לקט מארון הספרים היהודי, וחוברת עבודה ללימוד עברית, בשני כרכים, עם ציוריו של בצלאל מלחי (מונטריאול 1951–1952).

יהושע גלבפארב נפטר בניו יורק בסוף קיץ 1963, בשנה ה-60 לחייו.

ספריו
 יהושע געלבפארב, ווי אזוי דערציען קינדער: וועגווייזער פאר עלטערן און דערציער, ורשה: דערציונג, 1934. (יידיש: איך לחנך ילדים: מדריך להורים ולמחנך)
 יהושע גלעדי (גלבפארב), סִפורי הדוֹד, ונקובר: Vancouver Talmud Torah Association, 1947.
 י’ גלעדי-געלבפארב, פון תורה אוצר: געקליבענע פערל פון תלמוד, מדרשים, זוהר און גדולי ישראל אויף חמישה חומשי תורה און פרקי אבות: איינגעטיילט דער סדרה פון דער וואך; מיט א פארווארט פון שמחה פטרושקא, מונטריאול: יג"ג בוך-קאמיטעט; מיט דער הילף פון קאנאדער אידישן קאנגרעס, 1949. (יידיש: מאוצר התורה: לקט של פנינים נבחרות מהתלמוד, המדרש, הזוהר ומאמרות גדולי ישראל, מחולק לפי שבועות) (הספר בארכיון האינטרנט)
 י. גלעדי, חוברת עבודה ללמוד הלשון הדקדוק והכתיב; מצֻיר עי"ד ב. מלחי, 2 כרכים, מונטריאול: י. גלעדי; בסיוע אגוד בתי הספר העבריים בקנדה, קרן התרבות העברית בקנדה, 1951–1952.

קישורים חיצוניים
 געלבפארב-גלעדי, יהושע, בתוך: חיים לייב פוקס, 100 יאר יידישע און העברעישע ליטעראטור אין קאנאדע, מונטריאול: ח"ל פוקס בוך פאנד קאמיטעט, תש"מ 1980, עמ' 67, בארכיון האינטרנט  
 
 Joshua Gelbfarb-giladi, Hebrew-yiddish Author, Educator, Dies at 59, JTA, August 26, 1963
 'Necrology: United States', in: American Jewish Year Book 65 (1964), 433.

הערות שוליים

ורשה: אישים
פעילים ציונים בפולין
אנשי חינוך יהודים פולנים
אנשי חינוך יהודים קנדים
אנשי חינוך שוחרי השפה העברית
אנשי חינוך יהודים אמריקאים
סופרים יהודים פולנים
סופרים יהודים קנדים
סופרים יהודים אמריקאים
מחברי ספרי לימוד
סופרים כותבי עברית
סופרים כותבי יידיש
סגל היינט
עיתונאים כותבי יידיש
עורכי עיתונים ביידיש
עיתונאי ילדים ונוער כותבי יידיש
עיתונאים יהודים פולנים
עיתונאים יהודים קנדים
עיתונאים יהודים אמריקאים
מהגרים מפולין לקנדה
ילידי 1903
נפטרים ב-1963